
A büntethetőségi korhatár leszállításának kérdése, tekintettel a német szabályozásra

A gyermekek a büntetendő cselekményeket fiatalabb korban, erőszakosabb módon követik el, mint korábban. Ez az az ok, ami a jogalkotót változtatásra sarkallta. Dolgozatomban végigkísérem a kodifikáció során felmerült javaslatokat, az új Btk-t bíráló szakmai kritikákat, illetve a dolgozat egy részében összehasonlító elemzést végzek a német kodifikációs munkálatok eredményeivel. Ezt követően vontam le az alábbi következtetéseimet.
A gyermekek életkori sajátosságaiknál fogva különleges elbánást igényelnek a jog minden területén. Ezért ha jogszabály módosítására, új jogszabály meghozatalára kerül sor, minden esetben figyelembe kell venni a gyermekbarát igazságszolgáltatás, az uniós és a nemzetközi elvárások által támasztott követelményeket. Kutatásom során azt vizsgáltam, hogy a 2012. évi C. törvény megalkotásakor a jogalkotó mennyiben tett eleget ezeknek a kritériumoknak, illetve hogy mennyiben felel meg az új törvény a jogbiztonság és a normavilágosság követelményeinek. Dolgozatomban központi szerepet kap ezen kívül azon jogszabályhely-változások elemzése, melyek mellett nem lehet elmenni kritika nélkül. Így említhető többek között az, hogy a gyermekkor megalkotásakor a jogalkotó nem volt tekintettel a fiatalkorú fogalmára, a belátási képesség vizsgálatának körülményeire vonatkozóan nem ad egyértelmű iránymutatást, a taxációban szereplő bűncselekmények meghatározása pedig további jogalkalmazási problémákat vet fel. A téma aktualitását nem csupán a törvény másfél éve fennálló hatálya adja, hanem az is, hogy valamennyi szakirodalom, gyermekvédő és jogalkalmazó negatív kritikát fogalmaz meg a jogszabály módosításával kapcsolatban. Ennek ellenére a jogalkotóban fel sem merült, hogy az új törvényt módosítsa vagy, hogy más, büntetőjogon kívüli eszközök bevezetését szorgalmazza.
Pályamunkámban a jogirodalom és a saját álláspontom mutatom be a büntethetőségi korhatár leszállításáról, rámutatva azon kardinális kérdésekre, melyek mindenképpen változtatásra szorulnak. Javaslatomban kitérek a gyermekek által elkövetett büntetendő cselekmények megelőzésének egy esetleges eszközére, illetve más büntetőjogi és büntetőjogon kívül javaslatok beemelésére. Ehhez a hazai szakirodalom állásfoglalásain túl segítségül hívom a német jogalkotók válaszát a ’90-es években felmerülő jogalkotási kérdésekre. 



